Document ID: 32001D0404

32001D0404
L 142/7
SLUŽBENI LIST EUROPSKE UNIJE
28.05.2001.
ODLUKA VIJEĆA
od 28. svibnja 2001.
o sklapanju Sporazuma u obliku razmjene pisama između Europske zajednice i Argentinske Republike u skladu s člankom XXVIII. Općeg sporazuma o carinama i trgovini (GATT) iz 1994. radi izmjene carinskih povlastica za češnjak iz Dodatka CXL. priloženog GATT-u
(2001/404/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 133. u vezi s prvom rečenicom članka 300. stavka 2.,
uzimajući u obzir prijedlog Komisije,
budući da:
(1)
Vijeće je 2. svibnja 2000. ovlastilo Komisiju da započne pregovore i savjetovanje s članovima WTO-a u skladu s člankom XXVIII. GATT-a iz 1994. radi izmjene najviše dopuštene carinske stope za češnjak.
(2)
Komisija je vodila pregovore uz savjetovanje s Odborom iz članka 133. i u skladu s pregovaračkim direktivama koje je izdalo Vijeće.
(3)
Pregovori s Argentinskom Republikom, jedinom članicom WTO-a koja je najviše zainteresirana za nabavu, uspješno su dovršeni.
(4)
Stoga je potrebno odobriti Sporazum u obliku razmjene pisama između Europske zajednice i Argentinske Republike radi izmjene carinskih povlastica za češnjak.
(5)
Treba donijeti mjere potrebne za provedbu ove Odluke u skladu s postupkom upravljanja utvrđenim člankom 46. Uredbe (EZ) br. 2200/96 (1),
ODLUČILO JE:
Članak 1.
Ovime se u ime Zajednice odobrava Sporazum u obliku razmjene pisama između Europske zajednice i Argentinske Republike u skladu s člankom XXVIII. Općeg sporazuma o carinama i trgovini (GATT) iz 1994. radi izmjene carinskih povlastica za češnjak iz dodatka CXL. priloženog GATT-u.
Tekst Sporazuma priložen je ovoj Odluci.
Članak 2.
Komisija, uz pomoć Odbora osnovanog na temelju članka 45. Uredbe (EZ) br. 2200/96, usvaja potrebne mjere za upravljanje carinskim kontingentima predviđenima u Sporazumu u skladu s postupkom predviđenim u članku 46. te Uredbe.
Članak 3.
Ovime se ovlašćuje predsjednik Vijeća da odredi osobu ovlaštenu potpisati Sporazum kako bi on obvezivao Zajednicu (2).
Članak 4.
Ova se Odluka objavljuje u Službenom listu Europskih zajednica.
Sastavljeno u Bruxellesu 28. svibnja 2001.

Labels: 3
15
17
18